ગુજરાતમાં દારૂબંધીના કડક અમલ માટે સરકાર અને પોલીસ સતત પ્રયત્નશીલ હોવા છતાં બૂટલેગરોની હિંમત તૂટી નથી. રખિયાલ પાસે આવેલા ઉદણ ગામના સરપંચે ગામમાં વેચાતા દારૂ મુદ્દે એસ.પી અને નશાબંધી ખાતાને લખેલો પત્ર હજુ વિસરાયો નથી ત્યારે આવો જ એક કિસ્સો ફરી પ્રકાશમાં આવ્યો છે. દહેગામ તાલુકાના રખિયાલ પાસે આવેલા નવાનગરમાં શક્તિ માતા મંદિર પાસે ખુલ્લે આમ દારૂ વેચાય છે, કોઈને જોઈતો હોય તો અહી મળશે, તેવા મેસેજ સાથે ફોટા સોશિયલ મીડીયા પર વાઇરલ થયા છે.આ મુદ્દે નવાનગરના સરપંચે જણાવ્યું હતું કે, અમારા ગામમાં આ દારૂ ની બદી છે અને ખુલ્લે આમ વેચાય છે. ગુજરાત ક્ષત્રિય ઠાકોર સેનાના દહેગામ તાલુકા પ્રમુખે દારૂબંધીની નિષ્ફળતા અંગે આક્રોશ ઠાલવતાં જણાવ્યુ હતું કે, દહેગામ શહેર-તાલુકામાં ઘણી જગ્યાએ ખુલ્લેઆમ દારૂનું વેચાણ થાય છે. પિઝાની જેમ ખુલ્લેઆમ દારૂની હોમ ડિલીવરી થાય છે. તાજેતરમાં અમે રાજ્યપાલને આવેદન પત્ર આપીને દહેગામ મુદ્દે પણ રજૂઆત કરી હતી. દહેગામમાં દર બે દિવસે બહારના રાજ્યોમાંથી આવતો વિદેશી દારૂ પકડાય છે ત્યારે તાલુકા અને શહેરમાં કેમ કોઈ બુટલગર પકડાતા નથી?